**Dôvodová správa**

**Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 419/2014 Z. z. o limitoch výdavkov na obstaranie osobných automobilov štátnymi rozpočtovými organizáciami a štátnymi príspevkovými organizáciami (ďalej len „návrh nariadenia“) predkladá Ministerstvo financií Slovenskej republiky na základe § 26 ods. 11 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako iniciatívny materiál.

Navrhuje sa úprava limitov na obstaranie osobných automobilov určených výlučne na prepravu osôb pre predsedov, generálnych riaditeľov, riaditeľov a iných vedúcich štátnych rozpočtových organizácií, štátnych príspevkových organizácií a preddavkových organizácií okrem generálneho prokurátora a ostatných zamestnancov štátnych rozpočtových organizácií a štátnych príspevkových organizácií. Súčasne platné limity výdavkov na obstaranie osobných automobilov určených výlučne na prepravu osôb aj po zohľadnení vyššieho limitu výdavkov pri obstarávaní ekologických vozidiel v súlade 26 ods. 11 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, neumožňujú vzhľadom na ceny týchto vozidiel, pre tieto okruhy osôb zabezpečiť nákup ekologických osobných automobilov. Navrhovaná právna úprava reaguje aj na skutočnosť, že z prostriedkov mechanizmu na podporu obnovy a odolnosti môžu byť obstarané len automobily kategórie M1 a N1 s nulovými emisiami alebo nízkymi emisiami pod 50 g CO2/km.

Návrh na zvýšenie limitov na obstaranie osobných automobilov pre tento okruh osôb súvisí aj s prijatou legislatívou na úrovni Európskej únie, podľa ktorej všetky kategórie motorových vozidiel musia byť vybavené pokročilými systémami ako napríklad systémom inteligentného prispôsobenia rýchlosti, systémom varovania vodiča pred ospalosťou a stratou pozornosti. Keďže tieto bezpečnostné a komfortné prvky boli súčasťou výbavy predovšetkým motorových vozidiel vyšších tried, uvedená požiadavka sa prejavila vo výraznejšom raste cien najmä v nižšej a nižšej strednej triede osobných automobilov.

Prijatie návrhu nariadenia nebude mať vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana a na manželstvo, rodičovstvo a rodinu.

Návrh nariadenia je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.